Eurythmics

**Eurythmics** je britanski glazbeni sastav, kojeg su 1980. osnovali škotska pjevačica 
Annie Lennox, rođena u Aberdeenu 1954., i engleski glazbenik Dave Stewart, rođen u Sunderlandu 1952.

## Historija
Suradnja Annie Lennox i Davida A. Stewarta počinje krajem 70-ih godina 20. stoljeća kad su osnovali punk rock sastav The Catch. Nakon jednoga singla, mijenjaju ime u The Tourists i pod tim imenom su snimili tri albuma. Nakon razlaza s ostatkom sastava nastavljaju rad kao duo, pod novim imenom Eurythmics.

Prvi album *[[In the Garden]]* objavljuju 1981. Album je bio naslonjen na mehaničku elektronsku glazbu, a prošao je bez nekog velikog komercijalnog uspjeha. Sljedeći studijski album *[[Sweet Dreams (Are Made of This)]]* kojega objavljuju 1983. kombinacija je elektro popa i rock stilizacija. Uvidjevši popularnost video spotova, singlovi "Sweet Dreams (Are Made of This)" i "Love Is a Stranger" na glazbenoj postaji MTV postaju popularni s obje strane Atlantika, i album donosi veliki komercijalni uspjeh. Sljedeća dva studijska albuma, *[[Touch]]* i *[[1984 (For the Love of Big Brother)]]* nastavljaju u istome stilu. *Touch* je prvi album sastava koji je dospio na prvo mjesto britanskih ljestvica albuma, i dao je tri uspješna singla: "Who's That Girl?", "Right by Your Side" i "Here Comes the Rain Again". *1984 (For the Love of Big Brother)* je glazbeni zapis filma 1984 Michaela Radforda. Peti studijski album *[[Be Yourself Tonight]]* je odmak prema komercijalnijem pop-rock zvuku, s naglašenim zvukom gitare David Stewarta. Album je ugostio mnoge poznate glazbenike: Arethu Franklin (u singlu "Sisters Are Doin' It for Themselves"), Steviea Wondera (usna harmonika u singlu "There Must Be an Angel (Playing with My Heart)"), Elvisa Costella i druge. Album *[[Revenge]]* iz 1986. nastavlja *AOR stil* njegova prethodnika uz četiri uspješnice: "When Tomorrow Comes", "Thorn in My Side", "The Miracle of Love" i "Missionary Man" i solidnu prodaju. Sedmi studijski album *[[Savage]]* izdan 1987. sadrži puno više eksperimentalnog zvuka nego njegovi prethodnici. Uz solidnu prodaju u Velikoj Britaniji, album u SAD-u prolazi skoro nezapaženo. Zadnji studijski album prije stanke *[[We Too Are One]]* izdaju 1989. Ponovni je to povratak zvuku njihovih albuma sredine 80-ih godina. Drugi je to album koji je dosegao broj 1 britanskih ljestvica albuma. Kompilacija hitova *[[Greatest Hits (Eurythmics)|Greatest Hits]]* izlazi na tržište 1991. Iznimno je to uspješan album i najprodavaniji u cijeloj zajedničkoj karijeri. Iako nikada nisu službeno najavili prestanak zajedničkog rada, Annie i David su dalje nastavili samostalne karijere, a nakon desetgodišnje stanke 1999. izdaju zadnji studijski album *[[Peace (Eurythmics)|Peace]]*. Promotivni koncert su održali na Greenpeaceovom brodu Rainbow Warrior II. Sav prihod turneje "Peacetour" su donirali Amnesty Internationalu i Greenpeaceu.

Par je postigao značajan globalni, komercijalni i umjetnički uspjeh, sa 75 milijuna prodanih nosača zvuka u cijelome svijetu, osvojivši brojne nagrade, i s nekoliko uspješnih svjetskih turneja. Komercijalno su najuspješniji britanski glazbeni duo, poznat po skladbama koje naglašavaju snažan i izražajan alt Annie Lennox i inovativne produkcijske tehnike Davea Stewarta. Također su cijenjeni i njihovi promotivni videi i vizualne prezentacije.

## Diskografija
* 1981. *[[In the Garden]]*
* 1983. *[[Sweet Dreams (Are Made of This)]]*
* 1983. *[[Touch]]*
* 1984. *[[Touch Dance]]*
* 1984. *[[1984 (For the Love of Big Brother)]]*
* 1985. *[[Be Yourself Tonight]]*
* 1986. *[[Revenge]]*
* 1987. *[[Savage]]*
* 1989. *[[We Too Are One]]*
* 1991. *[[Greatest Hits (Eurythmics)|Greatest Hits]]*
* 1993. *[[Live 1983–1989]]*
* 1999. *[[Peace (Eurythmics)|Peace]]*
* 2005. *[[Ultimate Collection (Eurythmics)|Ultimate Collection]]*

## Reference

## Vanjske veze

* eurythmics.de
* Eurythmics, Annie Lennox, Dave Stewart at ethrill.net
* eurythmics.me.uk 
* eurythmicsvideovisionaries.com